লিভারপুলের জয়, আবার হারল ম্যান ইউ

ওয়েব ডেস্ক: সপ্তাহের মাঝখানে মার্সি-সাইড ডার্বিতে ড্র করেছিল লিভারপুল (Liverpool FC)। শনিবার জিতে পয়েন্টের ব্যবধানে চারে নামিয়ে এনেছিল আর্সেনাল (Arsenal)। কিন্তু রবিবার উলভসকে ২-১ হারিয়ে ব্যবধান ফের সাত পয়েন্টের করে ফেলল আর্নে স্লটের (Arne Slot) দল। ২৫ ম্যাচে তাদের সংগ্রহ ৬০। আর্সেনালের ৫৩। ৪৭ ও ৪৪ পয়েন্ট তৃতীয় ও চতুর্থ স্থানে রয়েছে যথাক্রমে নটিংহ্যাম ফরেস্ট এবং ম্যাঞ্চেস্টার সিটি (Man City)।

রবিবার জিতলেও জয় সহজে আসেনি লিভারপুলের। অ্যানফিল্ডে প্রথমার্ধে ২-০ এগিয়ে যায় তারা। ১৫ মিনিটে গোলের খাতা খোলেন লুইস দিয়াজ। ৩৭ মিনিটে পেনাল্টি থেকে গোল করেন মহম্মদ সালাহ (Mohammad Salah)। ‘ইজিপশিয়ান কিং’ ক্রমেই অ্যানফিল্ডের রাজা হয়ে উঠছেন। প্রিমিয়ার লিগে এ মরসুমে ২৩টি গোল করা হয়ে গেল তাঁর। ৬৭ মিনিটে উলভসের হয়ে ব্যবধান কমান ম্যাথিয়াস কুনহা। এরপর লিভারপুল রক্ষণে নাভিশ্বাস ওঠে। যে কোনও সময় সমতা ফিরতে পারত। আর্নে স্লটের কপাল ভালো, পুরো তিন পয়েন্ট পেলেন।

আরও পড়ুন: রোহিত, কোহলিদের নিয়ে দেশ ছাড়লেন গুরু-গম্ভীর! গেলেন কোথায়?

Goal number 2️⃣3️⃣ for Mohamed Salah this season! pic.twitter.com/LXNkpmLvgr

— Premier League (@premierleague) February 16, 2025

এদিকে ম্যাঞ্চেস্টার ইউনাইটেডের (Man Utd) খারাপ সময় চলছেই। রবিবার টটেনহ্যাম হটস্পারের (Tottenham Hotspur) কাছে ১-০ হারল তারা। ম্যাচের ১৩ মিনিটে টটেনহ্যামকে এগিয়ে দেন জেমস ম্যাডিসন। দ্বিতীয়ার্ধে একের পর এক আক্রমণ করেও গোল শোধ করতে পারেনি রুবেন অ্যামোরিমের (Ruben Amorim) দল।

এ মরসুমে আক্রমণ ভাগে তাঁর সেরা অস্ত্র আমাদ দিয়ালো গোটা মরসুমের জন্যই চোটের কারণে ছিটকে গিয়েছেন। এদিন তাই র‍্যাসমুস হোয়লুন্ড এবং জশুয়া জার্কজি, দুই স্ট্রাইকারকেই একসঙ্গে খেলিয়ে দেন অ্যামোরিম। কিন্তু কেউই কোচকে খুশি করতে পারেননি। ১৫ ম্যাচে ২৯ পয়েন্ট নিয়ে ১৫ নম্বরে ধুঁকছে ওল্ড ট্রাফোর্ডের (Old Trafford) ক্লাব। টটেনহ্যামের অবস্থাও প্রায় একই, এক পয়েন্ট বেশি নিয়ে তারা ১২ নম্বরে।